### 论肝病治法

新拟和肝丸 治肝体木硬，肝气郁结，肝中血管闭塞，及肝木横恣侮克脾土。其现病或胁下胀疼，或肢体串疼，或饮食减少、呕哕、吞酸、或噫气不除，或呃逆连连，或头疼目胀、眩晕、痉痫，种种诸证。

粉甘草(细末)五两 生杭芍(细末)三两 青连翘(细末)三两 广肉桂(去粗皮细末)两半 冰片(细末)三钱 薄荷冰(细末)四钱 片朱砂(细末)三两

上药七味，将前六味和匀，水泛为丸，梧桐子大，晾干(不宜晒)；用朱砂为衣，勿余剩。务令坚实光滑始不走味。每于饭后一点钟服二十粒至三十粒，日再服。病急剧者，宜空心服；或于服两次之后，临睡时又服一次更佳。若无病者，但以为健胃消食药，则每饭后一点钟服十粒即可。